**Ohuella langalla** (*Tunna blå linjen*) on ruotsalainen draamasarja, joka kertoo malmöläisten poliisien työstä ja elämästä. Cilla Jackertin käsikirjoittamasta ja Anagramin tuottamasta sarjasta nähtiin ensimmäinen kausi keväällä 2021. Toinen kausi alkoi 18. syyskuuta 2022.

Sarjan on tilannut SVT. Suomessa sitä on esittänyt Yle.

Juoni
-----

Sarja seuraa kuuden malmöläisen poliisin työtä ja arkipäivää. Uskovainen Sara (Amanda Jansson) on vastavalmistunut idealisti, joka saa parikseen kokeneemman ja kyynisemmän Magnuksen (Oscar Töringe). Jesse (Per Lasson) on eronnut ja elää osittain asuntoautossa. Leah (Gizem Erdogan) joutuu aika ajoin rauhoittelemaan kuumahermoista isoisäänsä Jurekia (Jurek Sawka) ja joutuu kollegoidensa epäsuosioon puhuessaan median haastatteluissa poliisin ongelmista liian suoraan. Dani (Sandra Stojiljkovic) ja Faye (Anna Sise) painiskelevat sen kanssa, julkistaako suhteensa silläkin uhalla, että he eivät saisi jatkaa työparina.

Toisella kaudella mukana on neljä uutta poliisia. Khalid (Mustafa al-Mashhadani) on suosittu sosiaalisessa mediassa, Ollesta (Robert Bengtsson) on tulossa isä, Fanny (Malou Marnfeldt) on juuri valmistunut poliisikoulusta ja Osmond (Johannes Lindkvist) on kunnianhimoinen poliisikokelas.

Tuotanto
--------

Sarjan on tilannut SVT ja sen on tuottanut Anagram. Sarjan ensimmäinen kausi kuvattiin Malmössä kesäkuun 2019 ja tammikuun 2020 välisenä aikana. Pääkäsikirjoittaja Cilla Jackert oli alun perin suunnitellut sarjan sijoittuvan Tukholmaan, mutta tuotantoyhtiö halusi tuoda sen Malmöhön, koska siellä ei ollut aiempina vuosina juurikaan kuvattu draamasarjoja, ja kaupunki oli ollut otsikoissa ampumisten takia. Sarjan tekoon osallistui oikeita poliiseita, jotta siitä olisi saatu mahdollisimman aidon tuntuinen. Noin puolet 400 roolista on amatöörien näyttelemiä, esimerkiksi oikeita poliiseja, lääkäreitä, sairaanhoitajia tai (entisiä) päihdeongelmaisia. Sarjan kuvauksissa sattui vaaratilanne, kun kuvausryhmä joutui todistamaan jengitappelua erään lähikaupan vieressä. Seuraavana päivänä samalla paikalla mies ja lapsi ammuttiin autoonsa.

Sarjan teossa SVT:tä ovat avustaneet muiden Pohjoismaiden yleisradioyhtiöt Yle (Suomi), DR (Tanska), NRK (Norja) ja RÚV (Islanti), ja sarja on esitetty tai tullaan esittämään myös näissä maissa.

Pohjoismaiden lisäksi sarjaa on esitetty Saksassa ZDF-kanavalla sekä Australiassa SBS-kanavalla.

Vastaanotto
-----------

Sarjaa on kehuttu Ruotsissa autenttiseksi ja raikkaaksi vaihteluksi murhamysteereille ja nordic noirille. Sitä on myös verrattu Hill Street Bluesiin. Sitä on kuitenkin vasemmiston suunnalta myös kutsuttu poliisin "mainokseksi" ja erityisesti nimeä on kritisoitu (*Thin Blue Line* on Yhdysvalloissa yhdistetty äärioikeistoon ja poliisiväkivaltaan).

Rooleissa
---------

* Amanda Jansson – Sara
* Oscar Töringe – Magnus
* Gizem Erdogan – Leah
* Per Lasson – Jesse
* Sandra Stojiljkovic – Dani
* Anna Sise – Faye
* Irma Jämhammar – Dragana Pavic
* Klas Karterud – Barry
* Björn Elgerd – Tobias
* Anja Lek Paulsson – Marie
* Mustafa al-Masshadani – Khalid (2. kausi)
* Robert Bengtsson – Olle (2. kausi)
* Malou Marnfeldt – Fanny (2. kausi)
* Johannes Lindkvist – Osmond (2. kausi)

Lähteet
-------

1. ↑  Jakob Runevad Kjellmer: SVT-serien Tunna blå linjen får ny säsong *SVT*.  4.2.2021. Viitattu 11.6.2021. (ruotsiksi)
2. ↑  Wyser, Daniel: Tunna blå linjen tillbaka – "Vi kommer dyka ner i mörka ämnen" *SVT Nyheter*.  16.9.2022.  (ruotsiksi)
3. 1 2 3  Jussi Mankkinen: Rosoisesti kuvatusta poliisisarjasta tuli ilmiö Ruotsissa, jossa on jo tehty kaikki mahdolliset hittisarjat: nyt puhuttelevat arkiset rikokset *Yle*.  26.1.2021. Viitattu 11.6.2021.
4. ↑  Medverkandelista Tunna blå linjen säsong 1 *credits.svt.se*. Viitattu 11.6.2021. (ruotsiksi)
5. ↑  Tunna blå linjen *SVT Play*. Viitattu 11.6.2021. (ruotsiksi)
6. ↑  Wallén-Widung, Minna: Tunna blå linjen presenterar fyra nya poliser – och söker nakenstatister *Allas*.  25.10.2021. Viitattu 19.9.2022. (ruotsiksi)
7. ↑  Tunna blå linjen *Anagram*.  Arkistoitu 17.6.2021. Viitattu 11.6.2021. (ruotsiksi)
8. 1 2 3  6 fakta om Tunna blå linjen *Filter*.  2.3.2021. Viitattu 11.6.2021. (ruotsiksi)
9. ↑  Henrik Hartmann: "Tunna blå linjen" – ny polisserie för hela Norden *Nordvision*.  18.1.2021. Viitattu 11.6.2021. (ruotsiksi)
10. ↑  Einsatz in Malmö *ZDF*. Viitattu 19.9.2022. (saksaksi)
11. ↑  New police drama ‘Thin Blue Line’ puts us on patrol with Malmö’s finest *SBS*.  (englanniksi)
12. ↑  Carl-Michael Edenborg: Den tunna blå soppan *Ordfront Magasin*.  6.5.2021.  Arkistoitu 10.6.2021. Viitattu 11.6.2021. (ruotsiksi)

Aiheesta muualla
----------------

* Sarjan tiedot tuotantoyhtiön sivuilla (Arkistoitu – Internet Archive) (ruotsiksi)
* Sarja SVT Playssa (ruotsiksi)
* Sarja Yle Areenassa